Z A K L J U Č C I

sa 24. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 15. lipnja 2022. godine

*Upit*

*1) S obzirom na zaključak broj 34 s 8. sjednice Povjerenstva (članak 58. KU), a koji se odnosi na dodatak za iznimnu odgovornost za život i zdravlje ljudi, moli se tumačenje odnosi li se predmetni dodatak i na zdravstvene radnike koji svoj rad obavljaju u nezdravstvenoj ustrojstvenoj jedinici?*

*2) Nastavno na tumačenje 191/2016 od 23. rujan 2016. koje kaže da zaposleni specijalizant koji odrađuje specijalizaciju izvan matične ustanove i prima naknadu za odvojeni život ostvaruje pravo na naknadu prijevoza za dolazak i povratak s posla u mjestu u kojem obavlja specijalizaciju sukladno članku 67. TKU.*

**Zaključak broj 91:**

1. **Povjerenstvo upućuje na Zaključak broj 49. s 11. sjednice održane 6. veljače 2020. koji glasi: Medicinska sestra neovisno o radnom mjestu ima pravo na dodatak zbog iznimne odgovornosti za život i zdravlje ljudi sukladno članku 58. Kolektivnog ugovora.**
2. **Naknadu za odvojeni život od obitelji ostvaruje radnik za vrijeme provedeno na radu u slučaju kada je upućen na rad ili na specijalizaciju, odnosno poslijediplomski studij izvan sjedišta poslodavca, pa je time mjesto rada različito od mjesta prebivališta ili uobičajenog boravišta toga radnika.**

**Pravo na naknadu prijevoza za dolazak i odlazak s posla u mjestu u kojem radnik obavlja specijalizaciju uređeno je Temeljnim kolektivnim ugovorom za službenike i namještenike u javnim službama čije odredbe nije nadležno tumačiti ovo Povjerenstvo.**

*Upit*

*Imaju li djelatnici Bronhološke ambulante Klinike za plućne bolesti, KBC-a pravo na dodatak od 28% ako tijekom tijekom cijele godine liječe bolesnike sa plućnom tuberkulozom. Bolest se najčešće potvrdi izolatom M. tuberculosis iz aspirata bronha uzetog pri bronhoskopiji u čijem izvođenju svakodnevno sudjeluju liječnici specijalisti i medicinske sestre.*

**Zaključak broj 92:**

**Pravo na dodatak na osnovnu plaću od 28% na posebne uvjete rada ostvaruju radnici koji 2/3 radnog vremena rade na poslovima liječenja aktivne TBC. Pod pojmom 2/3 radnog vremena s bolesnicima koji se liječe od aktivne tuberkuloze podrazumijeva se ukupan broj sati provedenih na radnom mjestu bez obzira na broj intervencija kod pacijenata koji boluje od aktive tuberkuloze pluća. Navedeno se odnosi na radnike čije je radno mjesto na odjelima i poliklinikama gdje se vrši dijagnostika i terapija aktivne tuberkuloze pluća.**

*Upit*

*Čl. 36.*

*1. Ako radnik traži paćeni dopust za dane sklapanje braka što mora donijeti kao dokaz da bi mu bio odobren plaćeni dopust?*

*Čl. 55.*

*2. Da li medicinske sestre (liječnici) na Dječjoj i adolescentnoj psihijatriji pri Klinici za psihijatriju i psihološku medicinu KBC-a koji rade po principu da djeca i adolescenti ne mogu niti smiju izlaziti izvan odjela, kontinuirano prate njihovo ponašanje prilikom boravka u bolnici imaju posebnu odgovornost jer su k tome i malodobni koristiti dodatak od 23% forenzične psihijatrije obzirom na opis njihovog posla.*

*Čl. 55.*

*3. Ostvaruje li se pravo na uvećanje plaće s osnova posebnih uvjeta rada od 28% za rad u hitnoj pedijatrijskoj ambulanti?*

**Zaključak broj 93:**

1. **Ako radnik zatraži plaćeni dopust u slučaju sklapanja braka potrebno je da dostavi dokaz o pravu korištenja plaćenog dopusta za taj konkretni slučaj (npr. vjenčani list, izvod iz matice vjenčanih)**
2. **Zdravstveni radnik na psihijatriji** **ostvaruje pravo na dodatak na osnovnu plaću s osnova posebnih uvjeta rada od 19%**
3. **Zdravstveni radnik koji radi u hitnoj pedijatrijskoj ambulanti ostvaruje pravo na dodatak na osnovnu plaću s osnova posebnih uvjeta rada od 23%**

*Upit*

*Molim da se obrazloži čl. 36. gdje se spominje darivanje krvi i organa*

*- ako se daje krv i već se iskoristio bonus od 10 dana da li u tom trenutku dobrovoljni davatelj krvi prinuđen dati krv ako je za isto potreba bez prava na dane oporavka*

*- ako netko daje organ i u tom se trenutku nalazi na bolovanju (pitanje je ponaosob, koliko dana?).*

**Zaključak broj 94:**

**Povjerenstvo upućuje na Zaključak broj 84. s 21. sjednice održane 21. prosinca 2021. koji glasi: Radnik ima pravo na dva dana plaćenog dopusta za svako darivanje krvi tijekom jedne kalendarske godine.** **U pravilu su to dva dana neposredno nakon darivanja krvi, a u slučaju nemogućnost njihova korištenja neposredno nakon darivanja, prema dogovoru s poslodavcem.**

**Navedeno tumačenje može se na isti način primijeniti i u slučaju darivanja organa.**

*Upit*

*Koliko uvećanje plaće s osnova posebnih uvjeta rada ostvaruje bolničar koji radi na Odjelu za pedijatriju?*

**Zaključak broj 95:**

**Bolničar na bolničkom odjelu pedijatrije ostvaruje pravo na dodatak na osnovnu plaću s osnova posebnih uvjeta rada od 15%, ako ne ostvaruje pravo na dodatak iz članka 58. Kolektivnog ugovora.**

*Upit*

*Članak 36.*

*Ima li radnik pravo koristiti plaćeni dopust nakon bolovanja uzrokovanog zaraznom bolesti kada se smrtni slučaj u obitelji (član uže obitelji) dogodio tijekom privremene nesposobnosti za rad, a u kojem trenutku se radnik nalazio na liječenju u bolnici. Također, je li plaćeni dopust propisan isključivo za potrebe pogreba ili i za potrebe rješavanja asministrativnih pitanja vezano za smrt člana obitelji?*

**Zaključak broj 96:**

**Povjerenstvo upućuje na Zaključak broj 40. s 10. sjednice održane 2. prosinca 2019. koji glasi: Plaćeni dopust koristi se u trenutku nastanka događaja zbog kojeg se odobrava plaćeni dopust.**